Problematika výtlkov

Manuál k podnetom

AUTORI: MATÚŠ SEDLÁK, JURAJ KAČÚR



Tento materiál je výstupom projektu *Participácia, informovanosť a tvorba verejných politík na úrovni samospráv - Odkaz pre starostu 2.0*. Tento projekt je podporený z Európskeho sociálneho fondu cez operačný program Efektívna verejná správa.



Tento dokument vo forme manuálu zhŕňa všetky **základné informácie** slúžiace k **efektívnejšiemu riešeniu** podnetov týkajúcich sa **výtlkov** a zároveň predstavuje zákonné postupy, ktoré môžu situáciu zjednodušiť.

**Počet podnetov** z kategórie výtlkov postupne od roku 2010 (1 podnet) **rástol**. V roku 2018 dosiahol hodnotu 1 234 podnetov a tvoril celkovo **desatinu zo všetkých zadaných podnetov**.

Medzi rokmi je možné pozorovať trend stúpajúceho počtu tohto typu podnetov, pričom vrchol predstavuje rok 2018 s celkovo 1 234 nahlásenými skládkami. Podiel vyriešených podnetov (s výnimkou roku 2010) dlhodobo až do roku 2016 presahoval 60 %. Od roku 2015 však pozorujeme **postupný pokles podielu vyriešených podnetov**.

Úspešnosť riešenia podnetov týkajúcich výtlkov bola dlhodobo **nadpriemerná** v porovnaní s inými kategóriami. Výnimku predstavujú roky 2010, 2017 a 2018, kedy podiel vyriešených podnetov ročne **klesol pod celkový priemer**. Zároveň môžeme medzi rokmi 2017 a 2018 pozorovať divergenciu od priemeru, nakoľko zaostávanie kategórie výtlkov v podiele vyriešených podnetov narástlo z 2 % na 4,3 %. Zároveň opačne platí, že podiel neriešených podnetov týkajúcich sa výtlkov bol až do roku 2017 každoročne **nižší ako celkový podiel neriešených podnetov**.

V tomto prípade sa nejedná o problematické podnety v zmysle nedostatočného riešenia zo strany samospráv. Uvedené štatistiky ukazujú, že podnety z týchto kategórií dlhodobo skôr vykazujú o niečo **lepšie výsledky ako celkový priemer riešenia podnetov** na portáli.

Popri tomto raste je taktiež dôležité mať na pamäti od roku 2015 trvajúci **trend klesajúceho podielu vyriešených podnetov** týkajúcich sa výtlkov. Ten môže signalizovať, že možnosti samospráv reagovať na nárast tejto problematiky nie sú postačujúce.

**Graf č. 1.** Podiel vyriešených podnetov ročne.

*Zdroj: Odkaz pre starostu.*

1. **Legislatívny rámec**

Legislatívny rámec pre oblasť komunikácií upravuje predovšetkým zákon o pozemných komunikáciách (aj ako cestný zákon) vedený ako zákon 135/1961 Zb.


Podľa tohto zákona tvoria cestnú sieť:

a) diaľnice,  
b) cesty I., II. a III. triedy ( napr. I/18, II/536, III/3064)  
c) miestne komunikácie,  
d) účelové komunikácie (verejné a neverejné, poľné aj lesné cesty).[[1]](#footnote-0)

Toto rozdelenie do istej miery vypovedá aj o rôznosti, s akou dochádza k správe týchto komunikácií. Správa jednotlivých komunikácii je rozdelená nasledovne:

1. Diaľnice, rýchlostné cesty – Národná diaľničná spoločnosť
2. Cesty vo vlastníctve štátu – cesty I. triedy Slovenská správa ciest
3. Cesty vo vlastníctve samosprávneho kraja – cesty II. a III. triedy - starostlivosť preberá samosprávny kraj, prípadne právnické osoby ním na tento účel založené alebo zriadené - príkladom je napríklad Správa a údržba ciest Prešovského samosprávneho kraja
4. Prejazdné úseky ciest vo vlastníctve obce, miestne komunikácie a účelové komunikácie vo vlastníctve obce – starostlivosť je na samotnej obci prípadne na právnickej osobe na tento účelom založenej alebo zriadenej
5. Účelové komunikácie vo vlastníctve štátu – v správe právnických osôb, ktorým celkom alebo prevažne slúžia dané komunikácie.[[2]](#footnote-1)

Všeobecný postup samosprávy pri riešení podnetov:



*Zdroj:Autori*

1. **A) Odporúčanie pre nahlasovateľov a** **nahlasovateľky**


Na základe vypracovanej analýzy predkladáme **odporúčania**, ktoré majú **zrýchliť a zefektívniť** riešenie problémov cez portál Odkaz pre starostu. Za asi najčastejší problém pri nahlasovaní podnetov považujeme **nesprávne lokalizovanie** podnetu. Nesprávna lokalizácia podnetu má častokrát za následok **nesprávne určenie zodpovednej inštitúcie**. Nie je to chyba, ktorá by priamo zamedzila vyriešeniu daného podnetu, ale môže **výrazne predĺžiť riešenie podnetu**.

Pri nepresnej lokalizácii môže taktiež nastať problém, že daný výtlk pracovníci samosprávy na **terénnej obhliadke nenájdu**. Preto je vhodné sa ubezpečiť, že zadaná lokalita je tá správna a poprípade **vyhľadať si danú ulicu v atlase komunikácii**, v ktorom sú definované zodpovedné inštitúcie za dané ulice. Atlas komunikácii[[3]](#footnote-2) je prístupný tu: <https://ismcs.cdb.sk/portal/mapviewer>


Rovnako môže nastať situácia, že sa riešenie podnetu predĺži kvôli **nedostatočnej dokumentácii podnetu**. Okrem **GPS lokalizácie**, ktorá však niekedy z technický dôvodov nezaznamená podnet úplne presne, je možné **doložiť dokumentáciu slovným opisom alebo fotodokumentáciou**. V popise odporúčame uviesť hlavné **orientačné body**, podľa ktorých môžeme daný výtlk nájsť, a v rámci fotodokumentácii je najlepšie **spraviť niekoľko fotografií**. Fotky detailu daného výtlku pomáhajú určiť **rozsah problému**, avšak fotky výtlku z väčšej vzdialenosti aj s okolím **uľahčujú jeho lokalizáciu**.

Pri opravách dostanú prednosť **frekventovanejšie cesty a chodníky**, alebo **komunikácie v havarijnom stave**. Množstvo opravených komunikácii je limitované **finančným rozpočtom** vyčleneným na správu komunikácii. Z vyššie spomenutých dôvodov môže byť nápomocné **osloviť** **poslancov a poslankyne** za príslušný volebný obvod **priamo**, alebo **cez inštitút interpelácie** na zasadnutí mesta, mestskej časti či obce, keďže sú zodpovední za **schvaľovanie rozpočtu a jeho prípadných úprav** a môžu v spolupráci so starostom zariadiť **uvoľnenie dodatočných prostriedkov**.

Pri fotodokumentácii daného podnetu môžeme rozoznať rozsah výtlku, ale nie lokalizáciu, ktorá nie je presne určená ani v popise podnetu.



V tomto prípade je uvedený popis, z ktorého je možné presne určiť lokalizáciu. Z fotodokumentácie je zreteľné, kde sa podnet nachádza, a aj rozsah výtlku.




1. **B) Odporúčanie pre samosprávy**

Z analýzy výtlkov sme sa dozvedeli, že medzi najväčšie **prekážky pri riešení problematiky výtlkov sú financie**, ktoré sú plánované v predstihu na nasledujúci kalendárny rok. **Niektoré opravy výtlkov sú z toho dôvodu presúvané** na nasledujúce rozpočtové obdobie. Preto by **lepšej informovanosti a porozumeniu obyvateľov pomohlo**, aby mali možnosť **nahliadnuť na aktuálny stav rozpočtu**. Napríklad samosprávy by uverejnili na svojom webe **aktualizovaný graf celkového vyčerpania prostriedkov** pre aktuálne rozpočtové obdobie. Ideálne s doplneným **sumárom už vykonaných opráv** a ich percentuálnym zaťažením rozpočtu.


Stáva sa, že nielen vo veľkých mestách, ktoré majú viacero mestských častí (Bratislava, Košice), ale aj v iných mestách a obciach sa stretávame s **problémom určenia zodpovednosti za konkrétne komunikácie.** V týchto prípadoch nevysporiadanej či nejasnej zodpovednosti za komunikácie si samosprávy a iné zodpovedné inštitúcie **problém preposielajú a vracajú**. V prípade, že samosprávy nemajú úplne vysporiadaný pasport ulíc, alebo ho nemajú zverejnený, aby **zabránili prehadzovaniu podnetov od jednej inštitúcii ku druhej**, považujeme za vhodné **pripojiť ku odpovedi** aj stránku, kde je možné si overiť tvrdenie o zodpovednosti za predmetnú lokalitu. Napríklad: [**https://ismcs.cdb.sk/portal/mapviewer/**](https://ismcs.cdb.sk/portal/mapviewer/)

Pri tomto príklade uvádzame problém s určením zodpovednosti za danú lokalitu. V rámci podnetu bola niekoľkokrát zmenená zodpovednosť a uplynulo niekoľko týždňov od pridania podnetu ku prvej reakcii samosprávy.






Tu samospráva dáva najavo snahu o vyriešenie podnetu, ale na základe uvedených dôvodov neponúka prakticky žiadnu časovú predikciu vyriešenia podnetu.



Nižšie uvedený podnet považujeme za príklad rýchleho informovania o riešení podnetu a následného riešenia.





1. https://www.slov-lex.sk/pravne-predpisy/SK/ZZ/1961/135/vyhlasene\_znenie.html [↑](#footnote-ref-0)
2. http://www.vdoprave.sk/wp-content/uploads/2016/01/PREZENTÁCIA.pdf [↑](#footnote-ref-1)
3. užívateľ môže vyhľadať komunikáciu sám na mape alebo s pomocou vyhľadávača v pravom hornom rohu zadaním názvu ulice a mesta (v prípade Bratislavy a Košíc okresu). Po kliknutí na predmetný úsek sa rozbalí okno obsahujúce o.i. označenie správcu komunikácie [↑](#footnote-ref-2)